**ACTIVE CITIZENS FUND ΣΤΗΝ ΕΛΛΑΔΑ**

**ΠΡΩΤΟΒΟΥΛΙΕΣ ΔΙΜΕΡΩΝ ΣΧΕΣΕΩΝ**

**ΑΝΟΙΧΤΗ ΠΡΟΣΚΛΗΣΗ ΥΠΟΒΟΛΗΣ ΑΙΤΗΣΕΩΝ**

Το Ίδρυμα Μποδοσάκη σε συνεργασία με το SolidarityNow, ως Διαχειριστής Επιχορήγησης του Προγράμματος “Active Citizens Fund στην Ελλάδα” του Χρηματοδοτικού Μηχανισμού του Ευρωπαϊκού Οικονομικού Χώρου (ΕΟΧ) 2014-2021, ανακοινώνει ανοιχτή πρόσκληση εκδήλωσης ενδιαφέροντος για την επίτευξη του προσδοκώμενου αποτελέσματος «**Ενίσχυση της συνεργασίας μεταξύ φορέων από την Ελλάδα και φορέων από τις δωρήτριες χώρες που συμμετέχουν στο Πρόγραμμα**».

**Το συνολικό ποσό που θα διατεθεί μέσω της παρούσας πρόσκλησης για τις διμερείς σχέσεις ανέρχεται σε 92.000 ευρώ.**

Η παρούσα πρόσκληση ορίζει τις προϋποθέσεις για την επιχορήγηση πρωτοβουλιών διμερών σχέσεων με στόχο την ενίσχυση της διμερούς συνεργασίας μεταξύ ελληνικών ΜΚΟ και φορέων από τις δωρήτριες χώρες (Ισλανδία, Λιχτενστάιν, και Νορβηγία).

Η επιλογή των προτάσεων που θα επιχορηγηθούν θα γίνει μέσω μίας διαφανούς διαδικασίας αξιολόγησης και επιλογής. Για περισσότερες πληροφορίες σχετικά με τη διαδικασία υποβολής αιτήσεων, τα κριτήρια επιλεξιμότητας, καθώς και τη διαδικασία αξιολόγησης και επιλογής των προτάσεων, παρακαλούμε συμβουλευθείτε τις «Οδηγίες για την Επιχορήγηση Διμερών Σχέσεων», που είναι διαθέσιμες στην ιστοσελίδα του Προγράμματος.

Το Πρόγραμμα “Active Citizens Fund στην Ελλάδα”, συνολικού ύψους 12 εκατομμυρίων ευρώ, αποτελεί μέρος του Χρηματοδοτικού Μηχανισμού του Ευρωπαϊκού Οικονομικού Χώρου για την περίοδο 2014-2021, μέσω του οποίου οι δωρήτριες χώρες, Ισλανδία, Λιχτενστάιν, και Νορβηγία, συμβάλλουν στη μείωση των κοινωνικών και οικονομικών ανισοτήτων, και στην ενίσχυση των διμερών σχέσεων μεταξύ της Ελλάδας και των δωρητριών χωρών.

Βασικός σκοπός του Προγράμματος είναι **η ενδυνάμωση της Κοινωνίας των Πολιτών, η ενίσχυση της συμμετοχής των πολιτών στα κοινά και η ενδυνάμωση των ευπαθών ομάδων.** Το Πρόγραμμα βασίζεται στις κοινές αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου και των ανθρωπίνων δικαιωμάτων, συμπεριλαμβανομένων των δικαιωμάτων των μειονοτήτων.

Ένας από τους στόχους του Χρηματοδοτικού Μηχανισμού ΕΟΧ 2014-2021 είναι η ενίσχυση των σχέσεων μεταξύ ΜΚΟ στην Ελλάδα και φορέων στις δωρήτριες χώρες, με στόχο την προώθηση συνεργασιών και κοινών δράσεων, και την ανταλλαγή τεχνογνωσίας και βέλτιστων πρακτικών.

# 1. Στόχοι

Η παρούσα Πρόσκληση Διμερών Σχέσεων στοχεύει στην υποστήριξη δράσεων που αποσκοπούν στην ενίσχυση των σχέσεων μεταξύ των ελληνικών ΜΚΟ και φορέων από τις Δωρήτριες χώρες (Ισλανδία, Λιχτενστάιν, και Νορβηγία) και στην υποστήριξη του ευρύτερου σκοπού του «Active Citizens Fund στην Ελλάδα».

Με τον όρο **διμερής συνεργασία** περιγράφεται η διασύνδεση, ανταλλαγή, ενίσχυση της συνεργασίας, και μετάδοση γνώσης, τεχνολογίας, εμπειρίας και καλών πρακτικών μεταξύ ΜΚΟ από την Ελλάδα και φορέων από τις δωρήτριες χώρες. Η αναζήτηση εταίρων για έργα που υλοποιούνται σε συνεργασία με εταίρους από τις δωρήτριες χώρες πριν ή κατά τη διάρκεια προετοιμασίας μια πρότασης έργου, η περαιτέρω ανάπτυξη αυτών των συνεργασιών και η προετοιμασία μιας αίτησης σε συνεργασία με εταίρους από τις δωρήτριες χώρες, συμβάλλουν επίσης στη διμερή συνεργασία. Δράσεις όπως μικρής διάρκειας ανταλλαγές για απόκτηση εμπειρίας και τεχνογνωσίας, συμπεριλαμβανομένων ταξιδιών για πρακτική άσκηση και συμμετοχή σε συνέδρια, σεμινάρια και μικρής διάρκειας εκπαιδευτικά προγράμματα, όπως επίσης και **εκπαιδευτικά ταξίδια για νέους**[[1]](#footnote-1) είναι επιλέξιμες δράσεις προς χρηματοδότηση μέσω της πρόσκλησης για Διμερείς Σχέσεις.

Προτεραιότητα των Διμερών Σχέσεων αποτελεί η ενδυνάμωση και ενίσχυση της αποτελεσματικότητας των ελληνικών ΜΚΟ, καθώς και η ανταλλαγή καλών πρακτικών μεταξύ ελληνικών ΜΚΟ και φορέων από τις Δωρήτριες χώρες. Ιδιαίτερη έμφαση θα δοθεί στους τομείς οι οποίοι είναι άμεσα συνδεδεμένοι με το Πρόγραμμα και συμβάλλουν έμπρακτα στην επίτευξη των προσδοκώμενων αποτελεσμάτων του, όπως είναι η συμμετοχή των πολιτών (και ιδιαιτέρως των νέων) στα κοινά; η προάσπιση και προστασία των ανθρωπίνων δικαιωμάτων; η ενίσχυση του εποπτικού ρόλου και της συνηγορίας των φορέων της κοινωνίας των πολιτών (με ιδιαίτερη έμφαση στην άσκηση επιρροής και πίεσης στους φορείς χάραξης πολιτικής και τη συνεργασία με τοπικούς φορείς); η ενδυνάμωση των ευπαθών ομάδων (με έμφαση στα ασυνόδευτα ανήλικα και τους Ρομά); η υποστήριξη της ισότητας των φύλων και η ενδυνάμωση των γυναικών, καθώς και η ενίσχυση δράσεων καταπολέμησης της έμφυλης βίας.

Κάθε υποστηριζόμενη Πρωτοβουλία πρέπει να είναι εναρμονισμένη με τα ανάλογα προσδοκώμενα αποτελέσματα της Επιχορήγησης Διμερών Σχέσεων, όπως αυτά περιγράφονται στις αντίστοιχες Οδηγίες, καθώς και να συμπεριλαμβάνει συγκεκριμένους και μετρήσιμους δείκτες, ανάλογους με τη φύση και τους στόχους της εκάστοτε Πρωτοβουλίας. Για περισσότερες λεπτομέρειες αναφορικά με τα προσδοκώμενα αποτελέσματα και τους δείκτες, μπορείτε να συμβουλευτείτε το Άρθρο 3 των Οδηγιών για την Επιχορήγηση Πρωτοβουλιών Διμερών Σχέσεων.

Ο Διαχειριστής Επιχορήγησης του Προγράμματος Active Citizens Fund στην Ελλάδα, η Norwegian Helsinki Committee (<http://www.ngonorway.org>, <http://www.nhc.no/en/>) και το Icelandic Human Rights Centre (<http://www.humanrights.is/en>) θα διευκολύνουν την επικοινωνία και την θέσπιση πρωτοβουλιών συνεργασίας μεταξύ των ελληνικών ΜΚΟ και των φορέων από τις δωρήτριες χώρες.

Μια βάση δεδομένων για αναζήτηση εταίρων (<https://ngonorway.org/partners/>) έχει δημιουργηθεί από τη Norwegian Helsinki Committee με σκοπό να διευκολυνθεί η αναζήτηση πιθανών εταίρων. Οι δυνητικοί αιτούντες καλούνται να εγγραφούν και να προσθέσουν μια σύντομη περιγραφή σχετικά με την οργάνωσή τους και να αναζητήσουν πιθανούς εταίρους μεταξύ ενδιαφερομένων νορβηγικών φορέων, ΜΚΟ, δήμων, εταιρειών, κλπ.

# 2. Επιλέξιμοι Υποψήφιοι

Οι υποψήφιοι για επιχορήγηση πρωτοβουλιών διμερών σχέσεων, πρέπει να συμμορφώνονται με τους γενικούς όρους του Προγράμματος, όπως αυτοί περιγράφονται στις Οδηγίες για την Επιχορήγηση Διμερών Σχέσεων, και συγκεκριμένα να πληρούν τα διοικητικά κριτήρια και τα κριτήρια επιλεξιμότητας, όπως αυτά περιγράφονται στο Άρθρο 2 των Οδηγιών.

Επιπλέον των κριτηρίων αυτών, οι αιτήσεις θα πρέπει να πληρούν τις ακόλουθες προϋποθέσεις:

α) Οι υποψήφιοι[[2]](#footnote-2) πρέπει να είναι είτε ΜΚΟ με έδρα την Ελλάδα, είτε νομικές οντότητες με έδρα σε μία από τις δωρήτριες χώρες, όπως ορίζεται στο Άρθρο 2.2.1 των Οδηγιών για την Επιχορήγηση Διμερών Σχέσεων.

**β) Τουλάχιστον ένας φορέας από τις δωρήτριες χώρες, σχετικός με την επίτευξη του στόχου της πρωτοβουλίας, θα πρέπει να συμμετέχει στην πρωτοβουλία.**

γ) Κάθε φορέας, είτε ως αιτών είτε ως εταίρος[[3]](#footnote-3) στην παρούσα πρόσκληση, **μπορεί να λάβει επιχορήγηση για μέχρι τρεις Πρωτοβουλίες Διμερών Σχέσεων**. (Σημείωση: Εγκεκριμένες πρωτοβουλίες μέσω της επιχορήγησης Διμερών Σχέσεων δεν λαμβάνονται υπόψιν ως προς τους περιορισμούς επιχορηγήσεων που εφαρμόζονται σε άλλες ανοιχτές προσκλήσεις του Προγράμματος ACF της Ελλάδας).

#  3. Ενδεικτική λίστα δράσεων

Οι πρωτοβουλίες που υποβάλλονται για χρηματοδότηση μπορούν να περιλαμβάνουν, εν γένει, οποιεσδήποτε δράσεις που αποσκοπούν στην ανάπτυξη των σχέσεων και των συνεργασιών ανάμεσα σε ελληνικές ΜΚΟ και σε φορείς από τις δωρήτριες χώρες.

Επιλέξιμες δράσεις είναι ενδεικτικά οι παρακάτω:

* Η αναζήτηση εταίρων από τις δωρήτριες χώρες για την υλοποίηση έργων σε συνεργασία, πριν ή κατά τη διάρκεια της προετοιμασίας μιας πρότασης έργου, η ανάπτυξη συνεργασιών και η προετοιμασία μιας κοινής πρότασης έργου σε συνεργασία,
* Επισκέψεις με σκοπό την ενίσχυση της συνεργασίας μέσω κοινών δράσεων,
* Δράσεις με στόχο τη δικτύωση, την ανταλλαγή και μεταφορά γνώσης, τεχνολογίας, εμπειρίας και βέλτιστων πρακτικών,
* Επισκέψεις εμπειρογνωμόνων για εκπαιδευτικούς σκοπούς
* Συμμετοχή ή οργάνωση συνεδρίων / εργαστηρίων με σαφές αντίκτυπο στις διμερείς σχέσεις,
* Εκπαιδευτικά ταξίδια για νέους
* Οποιαδήποτε άλλη δράση στοχεύει στην ενίσχυση των διμερών σχέσεων μεταξύ ΜΚΟ από την Ελλάδα και φορέων από τις δωρήτριες χώρες

***Εκπαιδευτικά ταξίδια για νέους***

Ειδική έμφαση δίνεται στην υποστήριξη των νέων (18 έως 30 ετών) από ΜΚΟ της Ελλάδας και των δωρητριών χωρών, προκειμένου να ανταλλάξουν καλές πρακτικές και εμπειρίες που θα μπορούσαν να συντελέσουν στην αντιμετώπιση διαφόρων κοινωνικών προβλημάτων που άπτονται των προσδοκώμενων αποτελεσμάτων του Προγράμματος ή/και στην ευαισθητοποίηση γύρω από κοινωνικά ζητήματα στις αντίστοιχες χώρες.

Τα *εκπαιδευτικά ταξίδια για νέους* προσφέρουν την ευκαιρία σε νέους να ταξιδέψουν στο εξωτερικό για περιορισμένο χρονικό διάστημα, με στόχο να αποκτήσουν τεχνογνωσία και να διευρύνουν τις γνώσεις τους σχετικά με διαφορετικές κοινωνικές ανάγκες. Αυτό θα πραγματοποιηθεί μέσα από νέες εμπειρίες, γνωριμίες με άτομα και εργαζόμενους σε ΜΚΟ σε άλλες χώρες ή/και μέσω της συνεργασίας σε κοινά έργα σχετικά με το αντικείμενο ενδιαφέροντος. Τα *εκπαιδευτικά ταξίδια* παρέχουν τη δυνατότητα σε νέους να συμμετάσχουν σε δράσεις και δραστηριότητες όπως συναντήσεις, σεμινάρια, εργαστήρια, ασκήσεις, ανταλλαγές απόψεων, δράσεις σε εξωτερικούς χώρους, κ.α.

Παρότι οι επιλέξιμες δράσεις των *εκπαιδευτικών ταξιδιών για νέους* ποικίλουν, οι νέοι που θα συμμετέχουν στα εκπαιδευτικά αυτά ταξίδια θα πρέπει να αναγνωρίζουν και να επικοινωνούν τις καλές πρακτικές και τις εμπειρίες τους. Όσοι συμμετέχουν στις ανάλογες δράσεις, καλούνται να μοιραστούν και να επικοινωνήσουν τις εμπειρίες τους μέσα από κοινωνικά δίκτυα, blogs, διαδικτυακά μέσα ενημέρωσης, συνέδρια και εργαστήρια, κ.α., τόσο κατά τη διάρκεια όσο και μετά το πέρας του ταξιδιού τους.

# 4. Τοποθεσία δράσεων

Οι δράσεις που πρόκειται να υλοποιηθούν μέσω της επιχορήγησης για τις Διμερείς Σχέσεις μπορούν να υλοποιηθούν στην Ελλάδα ή/και στις Δωρήτριες χώρες (Ισλανδία, Λιχτενστάιν και Νορβηγία). Δράσεις διμερούς συνεργασίας μπορούν να υλοποιηθούν και σε άλλες γεωγραφικές περιοχές, κατόπιν επαρκούς αιτιολόγησης.

# 5. Ύψος επιχορήγησης

Το συνολικό ποσό που θα διατεθεί μέσα από την παρούσα πρόσκληση είναι **92.000 ευρώ.**

Το μέγιστο ποσό επιχορήγησης είναι **6.000 ευρώ** ανά διμερή πρωτοβουλία.

Το ποσοστό επιχορήγησης των επιλέξιμων δαπανών είναι εκατό τοις εκατό (100%). Δεν απαιτείται συγχρηματοδότηση.

# 6. Επιλέξιμες δαπάνες

Η περίοδος επιλεξιμότητας των δαπανών που σχετίζονται με τις Πρωτοβουλίες Διμερών Σχέσεων καθορίζεται από την εκάστοτε σύμβαση διμερούς σχέσης. Μόνο δαπάνες που πραγματοποιούνται στο χρονικό διάστημα μεταξύ της αρχικής και της τελικής ημερομηνίας επιλεξιμότητας μιας πρωτοβουλίας, όπως αυτή ορίζεται στη σύμβαση είναι επιλέξιμες.

Οι ακόλουθες δαπάνες είναι επιλέξιμες για επιχορήγηση, μέσα από την ανοιχτή πρόσκληση για Διμερείς Σχέσεις (Η λίστα είναι ενδεικτική):

1. Έξοδα εγγραφών και ταξιδίου για συμμετοχή σε συνέδρια, σεμινάρια, μαθήματα, συναντήσεις και εργαστήρια, όπως και η απόκτηση υποστηρικτικού υλικού, απαραίτητου για το σκοπό αυτό.
2. Έξοδα ταξιδίου για μελέτες περιπτώσεων (study trips), προς διευκόλυνση της συνεργασίας και της ανταλλαγής πληροφοριών μεταξύ ελληνικών ΜΚΟ και φορέων από τις Δωρήτριες χώρες, που θα οδηγήσει σε κατάθεση κοινών προτάσεων έργου.
3. Έξοδα ταξιδίου και αμοιβών για επισκέψεις εμπειρογνωμόνων,
4. Έξοδα διοργάνωσης συνεδρίων, σεμιναρίων, μαθημάτων, συναντήσεων και εργαστηρίων,
5. Δράσεις ενημέρωσης κοινού και επικοινωνίας,
6. Έξοδα αγοράς δεδομένων (στατιστικών ή άλλων) απαραίτητων για την προετοιμασία των έργων,
7. Έξοδα συναφή με τα ταξίδια εκπαίδευσης νέων (όπως μετακίνηση, διαμονή, διατροφή, απαραίτητος εξοπλισμός, κλπ.)

**Σημείωση:** Οι δαπάνες που αναφέρονται στην παράγραφο 2 μπορεί να περιλαμβάνουν έξοδα μεταφοράς και ημερήσια αποζημίωση για την κάλυψη των εξόδων διαμονής και των εξόδων διαβίωσης του προσωπικού (ή/και εθελοντών) του Φορέα και των επιλέξιμων Εταίρων του, υπό τον όρο ότι συνάδουν με τις συνήθεις πρακτικές και πολιτικές κάθε Φορέα και δεν υπερβαίνουν τα όρια που καθορίζονται στο Παράρτημα 1 των Οδηγιών για την Επιχορήγηση Πρωτοβουλιών Διμερών Σχέσεων.

Για περισσότερες πληροφορίες σχετικά με την επιλεξιμότητα των δαπανών για τις Πρωτοβουλίες Διμερών Σχέσεων, παρακαλούμε συμβουλευτείτε το Άρθρο 6.2 του Οδηγού για την Επιχορήγηση Διμερών Σχέσεων.

# 7. Υποβολή αιτήσεων

Η Πρόσκληση για τις Διμερείς Σχέσεις θα ανακοινωθεί την **21η Φεβρουαρίου 2019** και θα παραμείνει ανοιχτή **έως τις 30 Ιουνίου 2023, 12:00μμ** ώρα Ελλάδος, ή μέχρι την εξάντληση των διαθέσιμων κονδυλίων, ανάλογα ποιο από τα δύο θα συμβεί πρώτα. Οι αιτήσεις που θα υποβληθούν θα αξιολογούνται περιοδικά με βάση την ημερομηνία υποβολής τους.

Ο Διαχειριστής Επιχορήγησης θα αξιολογεί και θα ενημερώνει τον αιτούντα για την έγκριση ή μη της προτεινόμενης πρωτοβουλίας, το αργότερο εντός 30 ημερών από την επιτυχημένη υποβολή της αίτησής του. Όλες οι αιτήσεις θα αξιολογούνται σύμφωνα με τη διαδικασία και τα κριτήρια αξιολόγησης που περιγράφονται στις Οδηγίες για την Επιχορήγηση Διμερών Σχέσεων.

Οι αιτήσεις πρέπει να υποβάλλονται, κατά κανόνα, τουλάχιστον 60 ημέρες πριν από την προβλεπόμενη ημερομηνία έναρξης της εκάστοτε πρωτοβουλίας. Κατ’ εξαίρεση και κατόπιν σχετικής αιτιολόγησης και έγκρισης από το Διαχειριστή Επιχορήγησης το διάστημα αυτό δύναται να μειωθεί στις 30 ημέρες.

Οι αιτούντες πρέπει να συμπληρώσουν το Έντυπο Αίτησης και το Έντυπο Προϋπολογισμού που είναι διαθέσιμα στην ιστοσελίδα του Προγράμματος, σύμφωνα με όσα ορίζονται στο έγγραφο των Οδηγιών Επιχορήγησης Διμερών Σχέσεων.

Παρακαλούμε να ανατρέξετε στον Οδηγό για περισσότερες πληροφορίες και διευκρινήσεις σχετικά με θέματα όπως είναι τα κριτήρια επιλεξιμότητας αιτούντων ή εταίρων, η επιλεξιμότητα των δαπανών, οι εξαιρούμενες δαπάνες και τα κριτήρια επιλογής και βαθμολόγησης.

Η υποβολή της αίτησης γίνεται ηλεκτρονικά, συμπληρώνοντας το έντυπο αίτησης και τη φόρμα προϋπολογισμού και αποστέλλεται μαζί με τα συνοδευτικά έγγραφα του παρόντος Άρθρου, στην ηλεκτρονική διεύθυνση:

Email: bilateral@activecitizensfund.gr

Θέμα μηνύματος: Υποβολή Αίτησης Διμερούς Πρωτοβουλίας

**ΠΡΟΣΟΧΗ:**

Μόνο ολοκληρωμένες αιτήσεις θα ληφθούν υπόψη για αξιολόγηση και επιλογή.

# 8. Επικοινωνία

Ερωτήσεις σχετικά με την Πρόσκληση για τις Διμερείς Σχέσεις, μπορούν να σταλούν ηλεκτρονικά στην παρακάτω διεύθυνση:

E-mail: bilateral@activecitizensfund.gr

Θέμα μηνύματος: Ερωτήσεις – Διμερείς Πρωτοβουλίες

Δεν θα δοθούν μεμονωμένες απαντήσεις σε ερωτήματα. Οι ερωτήσεις και οι απαντήσεις θα δημοσιεύονται τακτικά στην ιστοσελίδα του Προγράμματος.

Για περισσότερες πληροφορίες παρακαλούμε επισκεφθείτε την ιστοσελίδα του Προγράμματος: <https://www.activecitizensfund.gr/> όπου μπορείτε να βρείτε όλες τις πληροφορίες και τα έγγραφα σχετικά με τις Διμερείς Σχέσεις, συμπεριλαμβανομένου του εντύπου της **Αίτησης**, του **Προϋπολογισμού** και των **Οδηγιών**.

Αθήνα, 21 Φεβρουαρίου 2019

1. **Τα εκπαιδευτικά ταξίδια για νέους** έχουν στόχο να ενθαρρύνουν νεαρά άτομα (ηλικίας 18 έως 30 ετών) από την Ελλάδα και τις δωρήτριες χώρες να ανταλλάξουν καλές πρακτικές και παραδείγματα που θα μπορούσαν να αντιμετωπίσουν ή να ευαισθητοποιήσουν για διάφορα κοινωνικά προβλήματα. [↑](#footnote-ref-1)
2. Υποψήφιος αιτών αναφορικά με τις Πρωτοβουλίες Διμερών Σχέσεων ορίζεται ως οι κύριος εταίρος για το έργο, δηλαδή η ΜΚΟ ή ο φορέας που είναι υπεύθυνος για τη συγγραφή και υποβολή της αίτησης. [↑](#footnote-ref-2)
3. Για τον ορισμό του εταίρου, αναφορικά με τις πρωτοβουλίες Διμερών Σχέσεων, παρακαλούμε να ανατρέξετε στο Άρθρο 2.2.2 των Οδηγιών για την Επιχορήγηση Πρωτοβουλιών Διμερών Σχέσεων. [↑](#footnote-ref-3)